На основу члана 37, тачка 24 Статута Града Ниша („Службени лист Града Ниша“, бр. 88/2008), Скупштина Града Ниша на седници одржаној \_\_\_\_\_\_\_\_\_\_\_ 2014. године, доноси

Р Е Ш Е Њ Е

I УСВАЈА СЕ Извештај о раду Центра за дневни боравак деце, омладине и одраслих лица ментално ометених у развоју „Мара“ Ниш и Извештај о приходима и расходима у 2013.години, који је усвојио Управни одбор Установе, Одлукама број 76/2 и 76/1 на седници одржаној 27.02.2014. године.

II Решење доставити: Центру за дневни боравак деце, омладине и одраслих лица ментално ометених у развоју „Мара“ Ниш, Управи за дечију, социјалну и примарну здравствену заштиту и Управи за финансије, изворне приходе локалне самоуправе и јавне набавке.

Број: \_\_\_\_\_\_\_\_\_\_\_\_\_\_

У Нишу, \_\_\_\_\_\_\_\_\_\_\_\_\_ године

СКУПШТИНА ГРАДА НИША

ПРЕДСЕДНИК

Проф. др Миле Илић

\_\_\_\_\_\_\_\_\_\_\_\_\_\_\_\_\_\_\_

О б р а з л о ж е њ е

Управни одбор Центра за дневни боравак деце, омладине и одраслих лица ментално ометених у развоју „Мара“ Ниш на седници одржаној дана 27. 02. 2014. године Одлуком бр. 76/2 усвојио је Извештај о раду Центра за дневни боравак деце, омладине и одраслих лица ментално ометених у развоју „Мара“ Ниш за 2013. годину и доставио Управи за дечију, социјалну и примарну здравствену заштиту.

План и програм рада у 2013. години изводило је 30 радника од којих је 20 упућено на рад са корисницима , а 10 радника је у заједничким службама.

У 2013.години у Центру је боравило просечно око 50 корисника, а примљено је 10 нових, и то 3 корисника најмлађе популације, један са аутистичним спектром, четири адолесцента и два корисника старијег узраста, један корисник је преминуо у комбинованој групи.

Рад са корисницима се одвијао сваког радног дана у недељи, у времену од 06:30 до 17:00 часова.

Програм рада се изводио у оквиру пет група, у којима су корисници распоређени по основу два критеријума – календарски узраст и дијагноза. У оквиру група се спроводио индивидуални и групни третман. Најмлађи корисник је узраста 7 година, а најстарији 57 година. У раду са најмлађим корисницима кључан је васпитно-образовни рад и социјализација, а са најстаријим корисницима радна окупација заузима прво место у раду са њима.

Са корисницима раде: стручне службе Центра, психолог и професор физичког васпитања, а за време боравка у Центру корисници су под сталним надзором здравствене службе. Циљ је да се што више обогати садржај активности који се нуди корисницима, због чега се посећују разна дешавања у граду (изложбе, спортске и културне манифестације, циркус, концерти) и учествује на истим. Организоване су бројне манифестације и пригодни програми у којима су учествовали корисници Центра или били домаћини бројним гостима и удружењима широм Србије, што је и хронолошки приказано у Извештају о раду Центра.

Донацијама су опремљене просторије за рекреацију и релаксацију преграђивањем хола где се изводе физичке активности али и ван установе рекреативним шетњама, куглањем и пливањем у СЦ Чаир.

Краћи излети до Бубња, Тврђаве и посете кафићима организују се са старим корисницима, у циљу социјализације.

У оквиру радне окупације постоје : креативна и ликовна радионица, радионица веза, ткачка радионица, филц радионица, и производи ових радионица презентују се на продајним изложбама.

Управа за дечију, социјалну и примарну здравствену заштиту сматра да је предложени Извештај о раду Центра за дневни боравак деце, омладине и одраслих лица ментално ометених у развоју "Мара" Ниш за 2013.годину сачињен у складу са позитивним прописима и предлаже доношење Решења као у диспозитиву.

УПРАВА ЗА ДЕЧИЈУ, СОЦИЈАЛНУ

И ПРИМАРНУ ЗДРАВСТВЕНУ ЗАШТИТУ

- НАЧЕЛНИК –

Мирјана Поповић

\_\_\_\_\_\_\_\_\_\_\_\_\_\_\_